הוועדה המיוחדת לפניות הציבור, כנסת 17, פרוטוקול מספר 59, 2007-07-25 10:00

סופה לנדבר: שלום לכולם, אנחנו חוזרים על ישיבה שהייתה לנו לפני מספר שבועות.

סופה לנדבר: האמת שקיבלנו את התשובה של קופת חולים כללית ולכן הזמנו אתכם, בגלל שכל דבר שאנחנו מעלים אנחנו חושבים אחר כך על ביצוע ותיקון דברים שנעשים.

סופה לנדבר: מטרת הישיבה הנוכחית לראות כיצד מיושמות ההמלצות של הישיבה הקודמת ומהלכים שנעשים בשיתוף פעולה עם אותם חובות שהזמנו אתכם גם בישיבה הקודמת, גם היום.

סופה לנדבר: מנכ"ל קופת חולים כללית, אתה ענית לנו תשובה ואנחנו ניתן לך לדבר ואנחנו רוצים לראות עד כמה התשובה שלך מספקת את החוות.

סופה לנדבר: בבקשה.

פרץ גוזה: מאז אותה ישיבה הקמנו ועדה מקצועית שכללה גורמים רפואיים, פרה רפואיים, נציגי חוות ונציגי המושלם.

פרץ גוזה: בנינו קריטריונים מקצועיים לחוות טיפוליות.

פרץ גוזה: גיבשנו נהלי בקרה בהתאם לקריטריונים.

פרץ גוזה: התחלנו לסייר בחוות, לא סיימנו.

פרץ גוזה: עד עכשיו ביקרנו בתשע חוות ויש עוד בערך כ-6 חוות לבקר.

פרץ גוזה: יש חוות שהיו צריכות להיות מוכרות שלשום וביטלו וכו'.

פרץ גוזה: גמרנו כמובן את כל מה שקשור לחוזים עם החוות.

פרץ גוזה: התוכנית שלנו להמשך אני מעריך שתיקח עוד כשבועיים, נדון בקריטריונים הסופיים, נקבע את כל מה שקשור לכמות הטיפולים וכיצד הם יטופלו ובחלק האחרון גם את החלק השכרי שנגיע אליו בהמשך.

פרץ גוזה: ביקרנו בחווה ברמת גן, בנחשונים, בתל מונד, ברגבה ובחוות נוספות.

פרץ גוזה: במוקד הטיפול שלנו לאחר המשבר שקרה רצינו להתרכז בעיקר בתחום המקצועי ולא בשום תחום אחר.

פרץ גוזה: אני מאמין שאם בתום המשבר הייתי מדבר רק מספרים לא היה יוצא מזה שום דבר.

פרץ גוזה: אנחנו במושלם רצינו לקחת את המשבר של רותם ולהפוך אותו למנוף מקצועי בלבד.

פרץ גוזה: חברי הוועדה שדנו בה גם בקריטריונים, ואני אומר שוב, אני לא מתכוון בקריטריונים המקצועיים להתגמש לכל גחמה של אף אחד.

סופה לנדבר: אנחנו גם לא נבקש מכם.

פרץ גוזה: מכיוון שידוע מה מעמדו מול משרד הבריאות נרצה בתחום המקצועי לשמר את התחום הזה בצורה הטובה ביותר לטובת העניין.

פרץ גוזה: זה מה שהוביל אותנו גם בוועדה, זה מה שיוביל אותנו גם בעשייה ואני אומר שוב, כשנגמור את העבודה לא בהכרח כל החוות יצטרפו.

פרץ גוזה: מי שירצה יצטרף, מי שלא ירצה לא יצטרף.

פרץ גוזה: היום רשומות אצלנו במושלם 10 חוות.

פרץ גוזה: כשנגמור את הקריטריונים ונפרסם אותם, אם ירצו להצטרף נוספים שמתאימים לקריטריונים – יבורכו, ואם לא ירצו להצטרף, לא יבורכו.

פרץ גוזה: במסגרת הקריטריונים וגם במסגרת הסיורים, מעבר לנושאים המקצועיים שמנו דגש על התיעוד הרפואי שמהווה רצף טיפולי לילד.

פרץ גוזה: התייחסנו למפגשים שנקראים מלווה מקצועי, זמן הטיפול הוגדר שם, איכות החווה וכל מה שקשור לסוס ולסביבתו, אל כל אלו התייחסה הוועדה.

פרץ גוזה: הוועדה עושה עבודה מקצועית ואיכותית.

פרץ גוזה: אני מקווה שבשבועיים שלושה הקרובים נסיים את העניין.

פרץ גוזה: מי שהוביל אצלנו את הנושא של הבחינה המקצועית של הקריטריונים זה ד"ר יגאל הקסלמן שהוא המנהל הרפואי של המושלם ביחד עם רופא נוסף שהוא מנהל התפתחות הילד של מאיר שהיה, הם היו שני הרופאים שהיו שותפים בוועדה ובביקורים והם יתרכזו בנושאים הללו.

סופה לנדבר: אני רוצה לשמוע ממך במה התרכזת כשהייתם בביקור בחוות?

יגאל הקסלמן: בבסיס העניין אנחנו צריכים לזכור שמדובר בילדים שיש להם איזשהו ליקוי, התפתחותי או מוטורי, התפתחות, דברים שקשורים לעולם הרגשי של הילד ויחד איתו אותו הורה שרוצה לקחת אותו למקום שיטפל בו, שיקדם את מצבו של הילד ולא יזיק לו ושיהיה מקצועי.

יגאל הקסלמן: בעצם זה מה שהוביל אותנו לאורך כל הדרך.

יגאל הקסלמן: הסתכלנו על כל התהליך מהיווצרות צורך, כלומר מי בכלל מגדיר שיש צורך בטיפול מהסוג הזה ומוסמך לומר שצריך אותו, דרך תחנת המיון הראשונית של הילד מבחינת אבחון, מציאתו כמתאים לסוג כזה של טיפול, בניית תוכנית טיפולית לילד וכלה בכל תהלים הטיפול, אם הוא אישי, פרטני, או במסגרת קבוצות, מתי, כמה, מי מוסמך לעשות את הטיפול.

יגאל הקסלמן: יש כאן איזושהי נישה שהמחוקק עדיין לא נתן לה הגדרות ברורות.

יגאל הקסלמן: אפילו להוציא רישיון עסק תחת השם "חווה טיפולית" במדינת ישראל כנראה שאי אפשר כי אין הגדרה כזו ברשויות המקומיות לעסק מהסוג הזה.

יגאל הקסלמן: אז עושים חוות רכיבה, עושים עסק חקלאי כזה או אחר של גידול סוסים וכו', אבל אין שום דבר חוקי שאומר: זו חווה טיפולית וזה רישיון העסק שלה.

יגאל הקסלמן: זה אומר שלא מעט חוות פועלות בכלל ללא רישיון עסק.

יגאל הקסלמן: זה אומר שאנחנו עכשיו צריכים גם להיכנס לכל העניינים הבטיחותיים כי ברגע שאתה מוציא רישיון עסק גם קובעים לך מה הבטיחות מבחינת שריפות, מבחינת כללים של איך נכנסים לחווה, איך ממלטים במקרה של פציעה, איך מפנים אנשים וכו'.

יגאל הקסלמן: היינו צריכים להיכנס לכל הדברים שבאופן רגיל משרד הבריאות עושה בשבילנו ואנחנו רק מעתיקים ומשתמשים בזה כשאנחנו הולכים למכונים פיזיוטרפיים, כשאנחנו הולכים למכונים של התפתחות הילד ותחומים אחרים, יש לנו מערכת חוקים מאוד ברורה ומובנית.

יגאל הקסלמן: המחוקק נתן את דעתו לרוב הדברים כולל לעניין של עסק.

יגאל הקסלמן: לכן היינו צריכים להיכנס גם לפינות האלה ובעצם הדיון לקח אותנו עוד קצת קדימה אל כל אותם מקרים שאסור לנו להיכנס אליהם.

יגאל הקסלמן: קשה מאוד לומר מי הוא מטפל טוב על סמך ריאיון, בדיקת מיומנות, כישורים כי זה ממש עניין סופר מקצועי שרק מי שהוא מדריך רכיבה ותיק ומנוסה שיש לו תעודה של מוסמך בתחום הזה יכול להחליט החלטות כאלה ואת זה אנחנו משאירים לרמה של ההחלטה.

יגאל הקסלמן: אבל עד לרגע שהוא מחליט על התוכנית הטיפולית יש הרבה מאוד צעדים לעשות ובוודאי שצריך ללוות אותו מהפן המקצועי.

יגאל הקסלמן: זה ילד שהוא לקוי התפתחותית, יש לו בעיה מוטורית, יש לו נכות, אז בדרך כלל זה יהיה מרפא בעיסוק או פיזיוטרפיסטית שמותאמת לבעיה המסוימת הזו ומלווה גם את בני התוכנית וגם את מהלך הטיפול.

יגאל הקסלמן: הגבלנו את זה בתוך הקריטריונים שעשינו.

יגאל הקסלמן: זאת אומרת, חלק מהחוזים שלנו יהיה להם נספח מקצועי שמדבר עם החוות.

יגאל הקסלמן: אותן חוות שכבר נכנסו יודעות שבקרוב זה מגיע וחובתן לעבוד לפי הקריטריונים האלה והוא חלק בלתי נפרד מהחוזה ומחייב אותם לעמוד בכל הקריטריונים שהגדרנו מבחינה מקצועית מה יהיה טוב לילד, מה יקדם אותו באופן מירבי ומה יכול לעזור במניעת אסונות חס וחלילה או נזק בריאותי.

יגאל הקסלמן: תוך כדי עבודת הוועדה אנחנו שומעים על מקרים קשים מאוד ובוודאי שלא היינו רוצים שהורים וילדים שכל רצונם הוא לקדם את המצב הנוכחי רק ירעו אותו בגלל כניסה לחווה שאינה מוכשרת לכך, שהמדריכים שלה לא מנוסים מספיק, שאין לה תקן בטיחותי כמו ארכובות שמתאימות לילדים המסוימים האלה, אוכפים מתאימים לילדים וכו'.

יגאל הקסלמן: יש הרבה מאוד נדבכים, לא ניכנס לכל הפרטים של העניין הזה אבל נדבכים רבים שמצד אחד באים להבטיח את קידום בריאותו של הילד ומצד שני שהוא יצא משם לפחות כמו שהוא היה.

יגאל הקסלמן: כמובן שעדיף הרבה יותר טוב.

יגאל הקסלמן: מעבר לכל העניין צריך לזכור שאנחנו פה גם בביקורת מקצועית אמיתית.

יגאל הקסלמן: אין פרסומים רפואיים אמיתיים שאומרים בצורה אובייקטיבית שהפעילות הזאת מקדמת את בריאותם של הילדים האלה.

יגאל הקסלמן: אין הוכחות מדעיות לכך.

יגאל הקסלמן: זה נכון שהרושם של הרבה מאוד רופאים שמטפלים בילדים ושרואים את הילדים שמגיעים לחוות הטיפוליות הטובות והמקצועיות - רואים ילד שמתחיל במצב תפקודי ורגשי מסוים ומתקדם תוך עשרות טיפולים לרמות בל יתוארו.

יגאל הקסלמן: ילדים שכבר התנסו במסגרות טיפוליות אחרות ונכשלו.

יגאל הקסלמן: כך שהרושם של הרבה מאוד רופאים ששוחחנו איתם, שאני משוחח איתם, ואני גם רופא קליני שמטפל באנשים, הוא שבאמת יש פה משהו שנותן מזור לחלק מהילדים.

יגאל הקסלמן: צריך להתאים אותם ולעשות להם תוכנית טיפולית אמיתית.

יגאל הקסלמן: מעבר לכל זה הספיריט של המקום, זה הדבר הכי חשוב.

יגאל הקסלמן: אתה נכנס לחווה ואתה מרגיש מתי העניין הזה הוא בעצמותיהם של המטפלים ויש להם כוונה רצינית לקחת את הילד ולעזור לו בצורה מירבית.

יגאל הקסלמן: רואים את המקצוענות, את הגישה האמפטית ואת האחריות הרבה שהם חשים על עבודתם לעומת מקומות שהם, סליחה על הביטוי, איזושהי חושה של אנשים שהביאו כמה סוסים ורוצים להרכיב עליהם ילדים שצריכים טיפול.

סופה לנדבר: תודה רבה.

סופה לנדבר: ד"ר ראובן מיטרני, בבקשה.

ראובן מיטרני: למען הגילוי הנאות אני חייב לומר שאני מנהל קורס רכיבה טיפולית, ואני הפיזיוטרפיסט הראשי של קופת חולים מאוחדת.

ראובן מיטרני: באתי לכאן היום משום שהקולגות שלי לא יכלו להגיע ונתבקשתי למלא את מקומם וכל זה לאחר שפנו אלי מקופת החולים שלנו שאין לה שום קשר לרכיבה עדיין -שרוצים להכניס את זה לרפואה המשלימה.

ראובן מיטרני: מייד כשהנושא עלה אמרתי שצריך לקבוע קריטריונים.

ראובן מיטרני: אי אפשר לפתוח את הדלת בפני כל חווה ובפני כל אחד שיבוא ויגיד שיש לו סוס ומטפל.

ראובן מיטרני: אגב, ד"ר, זה לא רק ילדים, גם מבוגרים.

ראובן מיטרני: יש פה בעיה במקרו, בכלל בישראל יש בעיה קשה מאוד שמשרד הבריאות לא נותן את דעתו למקצועות מסוימים קרי – בין היתר רכיבה טיפולית.

ראובן מיטרני: ובאין חזון ייפרע עם.

ראובן מיטרני: אם אין כללים ואין חוקים איש הישר בעיניו יעשה ואנחנו נגיע למצב שכבר היינו שם שלא רוצים להיות בו שיש תאונות ואנשים נהרגים.

ראובן מיטרני: מישהו שאין קריטריון.

ראובן מיטרני: נחייב את המדינה, אולי בעזרת כבודם, להגיע להחלטה, התחום הזה אכן ראוי או לא.

ראובן מיטרני: אם הוא ראוי לקבוע קריטריונים כמו בכל מקצוע ומקצוע.

ראובן מיטרני: כללי בטיחות והשכלה והכשרה וכל מה שיש.

ראובן מיטרני: כתבתי לקופה שלי שאם וכאשר ירצו לדחוף את הנושא מבחינה עסקית בביטוח המשלים שיהיה משהו שאפשר להגיד לחברות: מי עומדת בקריטריונים ומי לא ועם מי לעבוד ועם מי לא לעבוד.

ראובן מיטרני: אבל בגדול הטיפול חייב להיעשות או באמצעות משרד הבריאות או כל משרד ממשלתי אחר שיגרום לכך שהנושא יהיה מסודר כי אחרת כולנו נצטער על כך כי כולנו נהיה שותפים לאותה עבירה.

סופה לנדבר: לא כולנו נהיה שותפים.

סופה לנדבר: יש מי שאחראי במדינת ישראל על כל עסק.

סופה לנדבר: אי אפשר לעשות את זה כלל ולזרוק על כל המדינה.

סופה לנדבר: אנחנו נמצאים בשנת 2007 ועד כה לא בדקתם את הקריטריונים והיום אתם נזכרים שיש קריטריונים ובמדינות שונות יש קריטריונים.

סופה לנדבר: וכאן במדינה מישהו צריך להיות אחראי, על המון דברים צריכים להיות אחראים.

ראובן מיטרני: לכן אני מנצל את ההזדמנות שניתנה בידי לדבר עם כבודך ועם האחרים כדי שתצא בת קול מהוועדה הזו ומהבית הזה אל אותם גופים שאמורים להחליט איך להתייחס לתחום.

ראובן מיטרני: האם זה מקצוע טיפולי, האם זה מקצוע ראוי, לקבוע קריטריונים קבועים אחרת זה לא יקרה גם עוד 40 שנה.

סופה לנדבר: אנחנו שמחים מאוד שאחרי הישיבה שלנו פתאום התחילו לפחות בכללית לכתוב את הקריטריונים.

סופה לנדבר: אז אם קופות שונות גם יתחילו להתייחס לזה כקריטריונים זה טוב מאוד.

ראובן מיטרני: אז להם יהיה קריטריונים שלהם ולמאוחדת קריטריונים שלהם ולמכבי קריטריונים שלהם ולחוות קריטריונים שלהם - - -

סופה לנדבר: אני חושבת שיש לנו את משרד הבריאות שיכול לגשר בין הקופות ולהחליט איזה קריטריונים צריכים להיות לכולם.

ראובן מיטרני: זה מה שאני מבקש שגברתי המכובדת תעשה את כל מה שהיא יכולה לדאוג לכך שמשרד הבריאות ייתן את דעתו, יסכים או לא יסכים, אנחנו לא יודעים, אבל ייתן את דעתו בצורה מקצועית, בצורה ממלכתית ושיגיד: זה ראוי או לא ראוי.

סופה לנדבר: תודה.

סופה לנדבר: אני רוצה להבין ממנכ"ל קופ"ח כללית, מה קרה עם הכסף שרותם חייב לחוות?

פרץ גוזה: הנושא נמצא בבית המשפט - - -

מוריה נפרסטק: סיים בית המשפט.

אורה דניאלי: עד 60% נקבל בלבד.

פרץ גוזה: השופטת ורדה אלשיך, עד כמה שאני יודע קבעה ש-60% יקבלו - - -

סופה לנדבר: ומה עם ה-40%?

פרץ גוזה: אין לי מושג.

אורה דניאלי: בעיה שלנו.

פרץ גוזה: את הכספים שלנו של הקופה אנחנו העברנו במלואם לרותם.

פרץ גוזה: לא רק זה אלא הסכמנו לתרום לטובת ההסדר סכום כסף אבל כל השאר זה רותם ובית המשפט.

אורה דניאלי: זה משהו בלתי הגיוני.

אורה דניאלי: האדם הזה שחייב, שכולנו יושבים בכיס שלו עכשיו, זה לא שהוא נוסע בסוסיתא וחי באוהל, הוא חי חיים יותר טובים מאיתנו, יש לו פרנסות אחרות ואנחנו נסתדר עם החוזים היפים של קופת חולים ונביט על הכספים שלנו מרחוק, שזו אכזבה נוראית בשבילנו.

סופה לנדבר: משרד הבריאות, בבקשה.

רויטל טופר-חברטוב: אני רוצה להתייחס למה שראובן אמר.

רויטל טופר-חברטוב: אתה לא היית בישיבה הקודמת וזה לא הדיון כמו שהבנתי שעומד להיות פה.

רויטל טופר-חברטוב: בפעם הקודמת הייתה פה פיזיוטרפיסטית של משרד הבריאות שהתייחסה לנושא וגם התייחסנו לנושא מהפן המקצועי.

רויטל טופר-חברטוב: הנושא נכון הוא לא מוכר במשרד הבריאות כי אין מספיק מחקרים גם מחקרים בין לאומיים, אני לא רוצה להתייחס לעניין הרפואי כי זה לא התפקיד שלי ואני לא באה מהתחום אבל היות והעלית את זה אז יש סיבה לזה שהמקצוע לא מוכר ויש סיבה לזה שהוא גם לא בסל.

רויטל טופר-חברטוב: מעבר לזה, אחריות של כל קופה במסגרת התוכניות שלה כשהיא מכניסה, כמו שהיא מכניסה רפואה משלימה וכמו שהיא מכניסה כל מיני תרופות שהן לא בסל ודברים אחרים, וגם דברים שהם לא מוכרים כמו רפואה משלימה שהוא גם לא מוכר, האחריות של הקופה היא באמת לדאוג לקריטריונים האלה.

רויטל טופר-חברטוב: כל עוד אין איזושהי התפתחות בתחום או מחקרים מבחינה רפואית ומקצועית – משרד הבריאות לא יוכל להכיר בזה כמקצוע.

רויטל טופר-חברטוב: כמו שאמרה פה הפיזיוטרפיסטית של משרד הבריאות בפעם הקודמת שצריך כמה שיותר עם החוות הטיפוליות והגורמים המקצועיים בתוכה יכולים לעבוד על זה – אז לעבוד על זה כמה שיותר כדי שלאורך הזמן, ואני מבינה שזה בוודאי עניין של כמה שנים טובות, עד שהמקצוע יוכר.

רויטל טופר-חברטוב: אין מה לעשות, יש הרבה מקצועות שאינם מוכרים על ידי משרד הבריאות, ולא בכדי, יש סיבות לזה.

סופה לנדבר: תודה, נציגי החוות בבקשה.

אורה דניאלי: אני פיזיוטרפיסטית שעובדת במקצוע מזה 17 שנים.

אורה דניאלי: כשאיילה אמרה שאין מספיק מחקרים אז כדאי שתדעו שיש המון מחקרים.

אורה דניאלי: יש סימפוזיונים ויש ימי עיון ויש קונגרסים בחו"ל כל שנה ודברים שיוצאים עם סטטיסטיקות נכונות.

אורה דניאלי: יש לי בבית לא מעט חוברות שמגיעות וגם בארץ, באוניברסיטת באר שבע עשו מחקרים, באוניברסיטת חיפה עשו מחקרים, אפילו אצלי בחווה עשו מחקרונים ומחקרים לתואר ואם הם נעשו לתואר אז ברור שהם לא חפיף.

אורה דניאלי: אולי הם לא עומדים בקריטריונים של סטיגמה סטטיסטית אבל הם נעשו בשטח בצורה רצינית.

אורה דניאלי: אכן יש הוכחות אמיתיות שהמקצוע הזה נותן תשובה להרבה דברים, מעבר לפן הרגשי שהוא בטוח נותן תשובה.

אורה דניאלי: נכון שמטפל טוב גם אם תהיה לו קופסת נעליים ושני גפרורים בפנים הוא ישיג מילד את מה שהוא רוצה אם שיתוף הפעולה בין הילד לקופסת הנעליים והגפרורים יצליח.

אורה דניאלי: אבל בסוסים יש עוד משהו שגם הורים ומשפחות וסבים נותנים את הכיף הגדול של המשהו הרגשי שתורם סובייקטיבית ואובייקטיבית להצלחה של המקצוע הזה.

אורה דניאלי: מה שמצער אותי זה שבאמת כל כך הרבה שנים רותם חתם עם חוות ולא תמיד בדקו עד הקצה - - -

מוריה נפרסטק: למרות שהיו קריטריונים טובים יחסית למקומות אחרים.

אורה דניאלי: נכון אבל מיהרו לעיתים לחתום וכשזה הגיע למצב שהחוות הטובות רצו להחזיק פיזיוטרפיסטים ומרפאים בעיסוק ומורים לחינוך מיוחד ואז הסכום שקיבלנו לא הספיק לנו והתחילה אי הנחת - כל הדברים הטובים המקצועיים זקוקים לכסף.

אורה דניאלי: אנחנו מעבר ל-40% שעכשיו נסחוב במעלה העלייה עם השק שלנו נצטרך להעלות את הרמה, כל מי שיושב בחדר הזה כבר העלה אותה מקודם וסחב את השק עוד קודם ועכשיו נסחוב את השק עם עוד כמה אבנים ונדבר על כך שיעשו לנו עכשיו קריטריונים בשביל עוד חוות ופחות חוות ולא מדברים על כסף.

אורה דניאלי: רק מדברים על מקצועיות, אז עם מה אנחנו נסחוב את השק הזה?

אורה דניאלי: זה לא פשוט.

שרון יפה-בלדר: אני בעלת החווה המרחב הפתוח ושותפה של ד"ר פוקורובסקי וחברת הוועדה.

שרון יפה-בלדר: ראשית יש את נושא הכסף של רותם, אני לא רוצה לדבר עליו.

שרון יפה-בלדר: כולנו כואבים את ה-40 אחוז.

שרון יפה-בלדר: עבדנו עם רותם מעל 5 שנים.

שרון יפה-בלדר: יש לנו מעל 250 רוכבים טיפוליים דרך קופת חולים כללית מושלם ועוד כ-400 רוכבים פרטיים.

שרון יפה-בלדר: החוב עבורנו הוא חוב מאוד גדול ומאוד קשה אבל זה לא המקום עבורי.

שרון יפה-בלדר: אני גאה שבכלל הנושא הזה שהוא כל כך יקר לליבי הגיע לשיחה במקום כל כך גבוה.

שרון יפה-בלדר: אנחנו רוצים לומר מספר דברים שהם חשובים לנו מאוד.

שרון יפה-בלדר: אני חושבת שקופ"ח כללית עוזרת לנו מאוד להעלות את הרף המקצועי.

שרון יפה-בלדר: נכון, אני לא רוצה שחוות שאין להן מושג טיפולי יתנו חוג סוס על פוני.

שרון יפה-בלדר: אני אוהבת את הקריטריונים, אני חושב שהדברים נעשים בצורה מקצועית ורצינית.

שרון יפה-בלדר: עדיין אינני יודעת מה הסיכום של הוועדה בנושא הכסף שהוא נושא מאוד משמעותי, בנושא התיעוד, בנושא הטיפול אבל בדברים האלה לדעתי ידונו במקומות מקצועיים ואני סומכת את ידי על הוועדה שאני חושבת שעושה עבודה יפה.

שרון יפה-בלדר: כמובן שאחרי שהוועדה תקבל את המסקנות יהיה לנו דין ודברים אבל אני מקווה שהיא איתנו.

שרון יפה-בלדר: דבר שני, הנושא שחשוב לי מאוד וכבר נאמר זה לקדם את הרכיבה הטיפולית במדינת ישראל.

שרון יפה-בלדר: יש 3 בעיות, אחת מבחינה חקיקתית, יש בעיה אדירה בעצם אין הגדרה של חוות רכיבה כי הגדרה חוקית אין.

שרון יפה-בלדר: דבר שני, המורים לרכיבה הם אינם בוגרי תואר אקדמי.

שרון יפה-בלדר: אין במדינת ישראל תואר אקדמי למורים ומי שעוסק במקצוע הם אנשים שלומדים שנה בוינגייט 200 שעות שזה מגוחך.

שרון יפה-בלדר: אנחנו רוצים להעלות את זה, להקשות, לקחת אנשים עובדים סוציאליים שייכנסו לתחום, מרפאים בעיסוק, אנשים מקצועיים וטובים.

שרון יפה-בלדר: דבר שלישי, היום יש במדינת ישראל 30 חוות, אני חושבת שכולנו יחד צריכים להעלות, בעזרתך האדיבה ובעזרת קופות החולים, גם כללית מושלם שהיא הסמן הימני של המקצועיות וגם מאוחדת בתקווה שהיא תיכנס איתנו וגם הקופות האחרות, להוביל את התחום לפסים יותר רציניים, יותר מקצועיים בעזרת עזרה של כסף, בעזרה מקצועית ובעזרת חקיקה.

שרון יפה-בלדר: אני בטוחה שנצליח כי הכלי הזה כלי של רכיבה טיפולית הוא כלי אדיר.

שרון יפה-בלדר: קורים אצלנו ניסים, יש ילדים אוטיסטיים שמתחילים לדבר, יש נכים ששיפור איכות החיים שלהם הוא שיפור אדיר.

שרון יפה-בלדר: יש קבוצות של נוער במצוקה שפורצים את דרכם ואנחנו עוזרים להם להתגייס ולפרוץ את דרכם וללכת לעבודה.

שרון יפה-בלדר: אני בטוחה שרכיבה טיפולית זה דבר אמיתי.

שרון יפה-בלדר: כל השאר בהמשך הדרך.

סופה לנדבר: אני אענה לך.

סופה לנדבר: אתם רוצים חקיקה?

סופה לנדבר: בואו תעזרו בחקיקה הזאת.

סופה לנדבר: אני קלינאית תקשורת במקצוע, פיזיוטרפיסטית עם תואר שני.

סופה לנדבר: אני צריכה לומר שכאן עכשיו בכנסת עובר חוק שעבדנו עליו שנים רבות שמגדיר את המקצועות הפרה רפואיים כמו קלינאי תקשורת ומרפאים בעיסוק שיהיו מוגדרים בחוק, השכלה וכו'.

סופה לנדבר: אתם יכולים לקחת את החקיקה הזאת כבסיס למחשבה.

סופה לנדבר: נחזור מהפגרה, אני כאן, נעבוד ביחד אתכם על החקיקה הזאת.

סופה לנדבר: כדי להגדיר אני חושבת שגם אתם וגם כולם וגם הקופות רוצים להעלות את הרמה המקצועית ואני חושבת שהגדרתם את זה נכון.

סופה לנדבר: אתם פרטנרים לסיפור ומשרד הבריאות יודע על כך ובואו נעשה את זה יחד, אם תרצו אין זו אגדה.

סופה לנדבר: נעשה את זה ביחד.

סופה לנדבר: בבקשה.

דורית ברפמן: אני מסכימה עם כל מה שנאמר פה, המקצועיות חשובה, הייתי בוועדה, הייתי בסיורים של החוות.

דורית ברפמן: אבל אני מתחברת לאורה ואני חושבת שחשוב מאוד להתייחס להיבט הכספי.

דורית ברפמן: נכון שהוועדה זו לא הייתה המטרה שלה וזה מה שאמרת מהתחלה מהישיבה הראשונה משפט ראשון פותח.

דורית ברפמן: אבל אני חושבת שחייבים להתייחס גם לזה.

דורית ברפמן: זאת אומרת, רמה מקצועית גבוהה מצריכה שכר הולם.

דורית ברפמן: לא יכול להיות רמה מקצועית גבוהה עם אותו שכר כמו קודם.

דורית ברפמן: חייבים לדבר על זה, חייבים להתייחס לזה.

דורית ברפמן: אם אתם רוצים חוות שמכבדות את עצמן יש לזה מחיר.

מוריה נפרסטק: אחד הדברים שהיה גם בתקופה של רותם מדיקל זה כל הנושא של הליווי המקצועי.

מוריה נפרסטק: אני יודעת בפירוש שחוות שהיו ברמה מאוד נמוכה, נושא הליווי המקצועי הצריך אותן לעמוד בקריטריונים.

מוריה נפרסטק: לנו נאמרו קריטריונים די גבוהים, אולי לא כל כך ברורים כמו שהעברתם לנו עכשיו.

מוריה נפרסטק: ושוב, כמו שאמרה אורה, אין פה חווה אחת מהחוות שאני מכירה שלא עומדת בקריטריונים שהצבתם.

מוריה נפרסטק: כלומר הם בהחלט קריטריונים ברי ביצוע ומתוך הגיון ואין שום בעיה עם כל הנושא.

מוריה נפרסטק: אני מצטרפת לדורית, לפיזיורטרפיסטית שלי אני משלמת הרבה יותר, למדריכה שיש לה וותק של 3 שנים אני משלמת הרבה יותר מאשר למדריך שסיים עכשיו סטאג'.

מוריה נפרסטק: זה עבור תחזוק הרמפה או תחזוק הסוסים האיכותיים שאנחנו קונים, שהבאנו מחו"ל.

מוריה נפרסטק: כלומר הדברים האלה בהחלט עולים כסף.

סופה לנדבר: נכון, בבקשה, נציגי חוות נוספים.

תמי מור: אני ניגשתי ללמוד רכיבה טיפולית.

תמי מור: לקחתי את המסלול הכי ארוך.

תמי מור: אני מורה לרכיבה טיפולית, למדתי כמעט 3 שנים.

תמי מור: פניתי אישית לווינגייט להנהלה שם שזה אמור להיות המוסד שנותן את הידע הכי גבוה שאפשר ושאלתי למה אין תואר כי רציתי ללמוד ברמה הכי גבוהה.

תמי מור: כיום אני יכולה להגיד שפתאום בשנתיים שלוש אחרונות יש כל מיני מכללות שנותנות הסמכה ויוצאים הרבה מאוד מדריכים שהם מדריכי רכיבה טיפולית ואין על זה שום פיקוח.

תמי מור: כלומר היום אני עם תואר של מורה לרכיבה טיפולית שלמדתי 3 שנים, ומצד שני יש מישהו שלמד בקושי שנה במקום לא מוכר - - -

סופה לנדבר: בואו נסדיר את זה בחקיקה.

סופה לנדבר: ד"ר ג'ון לוק ברמי מקופת חולים לאומית, בבקשה.

ג'ון לוק ברמי: הפניה שלי למשרד הבריאות, מי שאמור להגדיר את המקצוע זו המחלקה לפיזיוטרפיה, הפיזיוטרפיסטית הראשית.

ג'ון לוק ברמי: יש מולי מכתב שמופנה על ידי גברת איילה פרג לאחד ממנהלי מחלקות הנוירו אימונולוגיה באחד מבתי החולים הציבוריים שמדברת שרכיבה טיפולית והידרותרפיה הינן אמצעי טיפול בפיזיוטרפיה, כאשר הטיפול מתבצע על ידי פיזיוטרפיסט.

ג'ון לוק ברמי: זאת אומרת שאני לא בטוח שאנחנו צריכים להכניס את הרכיבה הטיפולית לתחום הביטוח המשלים.

רויטל טופר-חברטוב: מי שמכיר במקצועות זה לא אילה פרג, זה ד"ר שנון.

ג'ון לוק ברמי: אבל בית החולים משתמש בזה ויש לנו תביעה מטופלת - - -

רויטל טופר-חברטוב: יש הבדל בתוך משרד הבריאות בין הידרו תרפיה שזה כן מוכר לבין רכיבה טיפולית.

רויטל טופר-חברטוב: מי שמכיר במקצועות רפואיים זה לא אילה פרג, זה ד"ר שנון וזה התפקיד שלו נטו במשרד הבריאות.

רויטל טופר-חברטוב: זה שאיילה כתבה שבמסגרת טיפולי הפיזיוטרפיה הפיזיוטרפיסט עצמו יכול להחליט על דרכי טיפול אחרות זה בסדר אבל זה לא קשור לרכיבה טיפולית במסגרת תוכניות השב"ן.

סופה לנדבר: אני גם לא רוצה להיכנס לזה.

רויטל טופר-חברטוב: רכיבה טיפולית זה לא חייב להיות פיזיוטרפיסט, יכול להיות מרפאה בעיסוק - - -

מוריה נפרסטק: מדובר לפעמים על ילדים שלא זקוקים לפיזיוטרפיה.

רויטל טופר-חברטוב: זה המקצועות הלא מוכרים במשרד הבריאות.

ראובן מיטרני: הידרו תרפיה איננה בסל אלא אם היא ניתנת במרכז שיקומי.

ראובן מיטרני: זאת אומרת, הפיזיוטרפיסט יכול להחליט לנסות את זה במים.

ראובן מיטרני: רק שתדע שהידרו זה לא כמו רכיבה טיפולית.

ראובן מיטרני: אין פיזיוטרפיסטים ברכיבה טיפולית.

יהודה דוידוביץ: אני מנהל מרכז ספורט לרכיבה ברמת גן ונבחרתי לייצג את החוות במשא ומתן מול כללית מושלם.

יהודה דוידוביץ: אני רוצה להחזיר את הדיון לפסים שסיימנו בפעם הקודמת.

יהודה דוידוביץ: בפעם הקודמת סיימנו את הדיון בזה שכבוד היושבת ראש ביקשה ממר פרץ גוזה לנהל איתנו משא ומתן הוגן לפתור את הבעיות שנוצרו הן בהסכם הדרקוני שהוצג לנו כהסכם אחיד בלתי ניתן לשינוי, הן לגבי נושא התשלום לחוות.

יהודה דוידוביץ: הוקצב זמן של 3 שבועות לבצע את זה.

יהודה דוידוביץ: חלפו 5 שבועות ולא היה אפילו ניצוץ של משא ומתן, לא הייתה שום פנייה מסודרת לחוות לנהל משא ומתן בתחום, לדבר על ההסכם.

יהודה דוידוביץ: ההיפך.

יהודה דוידוביץ: כללית מושלם פועלת בשני מישורים במקביל.

יהודה דוידוביץ: מצד אחד אכן הוקמה ועדה שקובעת קריטריונים.

יהודה דוידוביץ: במקביל כללית מושלם פונה לחוות, חלקן מן הסתם מלכתחילה אפילו לא עומדות בקריטריונים ומנסה ללחוץ עליהן לחתום איתה כמה שיותר מהר על חוזה.

יהודה דוידוביץ: לכן מר גוזה לא בא בניקיון כפיים לישיבה הזאת בקטע הזה, יותר מזה.

יהודה דוידוביץ: הם מיהרו לחתום עם חוות שקופות חולים פסלו על הסף – הם חתומים איתם על הסכם.

יהודה דוידוביץ: למשא ומתן איתנו הם דורשים שהסכום יהיה סכום מאוד נמוך ואין עליו שום משא ומתן וזה סכום שלצערנו מוריד את הענף למטה וכך היה שנים עם רותם.

יהודה דוידוביץ: לכן לא כל החוות בסיפור אלא רק חוות שהיו בפריפריה ובמצוקה כלכלית.

יהודה דוידוביץ: לכן אני חוזר ואומר, התכנסנו כאן כדי לסכם דברים ולהתקדם ולתת פיתרון לילדים שרוצים רכיבה טיפולית ואין להם פיתרון.

יהודה דוידוביץ: חלפו 5 שבועות ולא התקדמנו.

יהודה דוידוביץ: בצד המקצועי התקדמנו וזה יפה וכל הכבוד, אבל מה עם הצדדים האחרים?

יהודה דוידוביץ: אי אפשר לנהל משא ומתן במקביל?

יהודה דוידוביץ: אי אפשר לעשות דברים במקביל?

סופה לנדבר: אני רוצה להבין, למה רק 10 חוות מתוך 30?

פרץ גוזה: יש 2 היבטים.

פרץ גוזה: הבית הזה מתרכז בהיבט המקצועי, לא בהיבט העסקי.

פרץ גוזה: בהיבט העסקי, הבית הזה גם לא מטפל בגירעונות שלי.

פרץ גוזה: לכן בדיון הזה אין היבט עסקי.

פרץ גוזה: אם יהודה ירצה להגיע למשא ומתן הוא יגיע.

פרץ גוזה: דרך אגב, הוא גם לא היה ברותם אז אין מה להתרגש.

פרץ גוזה: הנועזות הזאת והחוצפה להגיד, אני ואני.

פרץ גוזה: יש חוות שהם 5 שנים בכללית מושלם, מטפלים במאות ילדים, יש אחד שלא בכללית מושלם, גם לא היה, אני לא יודע אם הוא יהיה והוא יש לו להטיף ציונות לכולם.

פרץ גוזה: לכן יהודה, אל תחלק לנו ציונים.

פרץ גוזה: אנחנו לא צריכים ציונים ממך.

פרץ גוזה: דבר שני, אנחנו רוצים להתרכז בהיבט המקצועי בלבד.

פרץ גוזה: אחרי שנסיים את ההיבט המקצועי ניכנס להיבט העסקי.

פרץ גוזה: מי שירצה להיכנס איתנו ייכנס ויבורך, מי שלא ירצה להיכנס כמו יהודה ואחרים - לא ייכנסו.

פרץ גוזה: אנחנו מנהלים מכונים רבים במספר רב של תחומים.

פרץ גוזה: מכוני שמיעה, מכוני פיזיוטרפיה, לא כל העולם אצלנו.

פרץ גוזה: מי שרוצה להיכנס אלינו בתחום העסקי - ייכנס ויבורך, מי שיגיד אני לא כי אני לוקח 400 שקל לטיפול – לא ייכנס.

פרץ גוזה: אני לא מנהל משא ומתן איתך לא פה ולא עם כל הקבוצה כקולקטיב.

פרץ גוזה: אני מנהל משא ומתן עסקי עם כל אחד בנפרד לפי החווה שלו, לפי המקצועיות שלו, לפי הרישום הרפואי, ואתה יודע שאין אצלך בחווה רישום לכלום.

פרץ גוזה: ביקרנו אצלך בחווה ולכן אל תיתן לי ציונים.

יהודה דוידוביץ: שקר וכזב.

יהודה דוידוביץ: ביקרתם בחווה והנציגים שלך אמרו שהם עוד לא ראו חווה עם סדר כזה וצר להם - - -

פרץ גוזה: יהודה, החווה שלך מצוינת, הרישום הרפואי שלך הוא אפס.

יהודה דוידוביץ: סליחה, יש לנו תיקים רפואיים, לפחות אל תשקר.

פרץ גוזה: לכן אל תדבר על איתי על ניקיון כפיים.

פרץ גוזה: עשינו ועדה מקצועית.

פרץ גוזה: דורית ברפמן מהחווה בתל מונד הייתה חברה בוועדה.

פרץ גוזה: מה שחשוב לנו מכל ומה שחשוב לבית הזה זה שהילדים שיגיעו לחוות הטיפוליות יקבלו טיפולים מקצועיים, איכותיים, רציניים ובטיחותיים ובמחיר שווה לכל נפש.

פרץ גוזה: לא במחיר שאתם הפרטיים לוקחים.

פרץ גוזה: אני לא לוקח 2500 שקל ל-25 טיפולים מראש.

פרץ גוזה: את זה אני לא עושה ואני גם לא אתן לחברי כללית לעשות את זה.

פרץ גוזה: אני אתן בתחום העסקי כמו שאני עושה בתחום הריפוי בעיסוק.

פרץ גוזה: יש לי מאות מרפאות בעיסוק, יש לנו 10 מכוני שמיעה.

פרץ גוזה: בתחום העסקי – אחרי שנגמור את הנושא המקצועי מי שירצה יבורך וייכנס, מי שלא ירצה לא ייכנס.

פרץ גוזה: ואני אומר ליושבת ראש הוועדה - יהודה גם לא ייכנס כי 5 שנים הוא לא היה.

פרץ גוזה: הוא לא ייכנס.

יהודה דוידוביץ: אני לא אתן טיפולים, אני לא אוריד את הרמה.

סופה לנדבר: אני לא רוצה להפוך את הוועדה הזאת לשוק.

חגי קליגר: אני מוכרח להגיד שמאז הישיבה - - -

יגאל הקסלמן: סידרת לך מילואים.

חגי קליגר: אסור להיות במילואים?

יגאל הקסלמן: במקרה ביום שקבעו איתך יומיים קודם?

יגאל הקסלמן: התחמקת מהפגישה.

חגי קליגר: אני מתנצל על הפשע.

חגי קליגר: מזל שיושב פה אחד שמכיר אותי ועוד כמה שמכירים אותי.

חגי קליגר: החוצפה נוזלת לכם מהאוזניים קופת חולים, שרלטנים.

פרץ גוזה: אתה לא חייב להצטרף.

חגי קליגר: אדון גוזה אל תפריע.

פרץ גוזה: אתה לא חייב להצטרף אלינו.

סופה לנדבר: במדינת ישראל חובה לכל אזרח שמסוגל ובגיל מסוים לתת למדינה את המילואים, לשרת את המדינה.

חגי קליגר: עשיתי פשע ותראי את הפרשנות, מתחמק מפגישה.

חגי קליגר: קופת חולים אכן הקימה ועדה, בחרה לעצמה, ואני לא חולק על השמות של האנשים שהיו שם.

חגי קליגר: אבל היא לא באה והתייעצה עם אותו צוות שמרכז את הנושא ואת הדיונים פה.

יגאל הקסלמן: זה לא תפקידה, אני לא מטעמך עובד פה.

חגי קליגר: מספיק להפריע לי.

חגי קליגר: קופת חולים הזמינה את מי שהיא רוצה ואני אומר שוב, מבלי לפגוע בדורית ובאורה ובאף אחד אחר, כולם מכובדים והכל בסדר אבל זה מראה על חוסר רצון לעבוד איתנו בשיתוף פעולה.

חגי קליגר: מאז שקבעת שתוך שבועיים אנחנו חוזרים לפה לדיון,

חגי קליגר: בשבוע שעבר הונח על שולחנו של גוזה הדוח של הוועדה בנושא של תקינה.

חגי קליגר: עדיין אין לזה תשובות ואין הערות.

חגי קליגר: הדוח הזה לא עבר לכל החוות שהעירו את ההערות שלהן, ולכל אחד יש מעבר למה שאמרו האנשים שהיו שם שהם אנשי סוסים, יש אולי משהו להוסיף, לתקן – זה לא נעשה.

חגי קליגר: התחילו לעשות ביקורים בחוות.

חגי קליגר: הם בוחרים לעצמם איזה חוות שהם בוחרים לבקר בהן - - -

לורן איקן: אומרים להם דברים שבכלל לא מובנים, שאתם לא רוצים אז אתם לא מבקרים.

לורן איקן: עם כל הרצון הטוב לא הבנו איפה הדברים עומדים ולכן אף אחד לא רוצה לחתום על החוזה כפי שהוא.

יגאל הקסלמן: איפה החווה שלך?

לורן איקן: בניר העמק.

חגי קליגר: לכן כפי שאמרתי, קופת חולים לא עושה את המירב כדי לעמוד ולקיים את מה שהיא מבטיחה למטופלים שלה.

חגי קליגר: אנחנו החוות עבדנו עם רותם.

חגי קליגר: הבאתי כאן ניירות תכתובת ביני ובין רותם על נושא המחיר.

חגי קליגר: אני עובד עם רותם מאז 2003.

חגי קליגר: אחרי השנה הראשונה התחלנו להבין שהמחיר חדירה שהסכמנו עליו הוא מחיר שאנחנו לא מצליחים להחזיר את העסק.

חגי קליגר: אבל המשכנו והמשכנו מתוך כוונה אמיתית לא לפגוע במטופלים.

חגי קליגר: אני מחזיק פה מסמכים שרותם העבירה לנו בסוף דצמבר לחדש ל-2008.

חגי קליגר: קופ"ח כבר ידעה את המצב של רותם אבל לא אמרה אף מילה.

חגי קליגר: לא דאגה שכספים יגיעו לחוות.

חגי קליגר: היום יש מפרק שאולי יחזיר לנו 65%.

חגי קליגר: אני החוב שלי קטן, כולו 10,000 שקל, אבל יש 280,000 שקל, יש חוב של 100,000 שקל, אנשים שזה פרנסתם.

חגי קליגר: צריך להבין שאנחנו גובים מחיר על הטיפולים זה לא מחיר על כל מיני דברים, זה הוצאות שוטפות שאנחנו מבצעים ביום יום.

חגי קליגר: משכורות לעובדים שאנחנו משלמים, אוכל וטיפולים.

סופה לנדבר: מה אתה רוצה שאנחנו נעשה?

חגי קליגר: אני חושב שהיום צריך לחייב את קופת חולים, לא מחר להיכנס למשא ומתן, עכשיו, פה.

חגי קליגר: למרות שגוזה טוען שזה לא המקום אני אומר להיכנס עכשיו למשא ומתן כי הם מורחים את זה וזה ימשיך להימרח וכשאת יוצאת לפגרה זה ימשך עד הקיץ שנה הבאה וזה לא יהיה פתור.

חגי קליגר: נעשה תרגיל מאוד מחוכם מצד פרץ.

חגי קליגר: הולכים לפריפריה הקיצונית ואומרים להם: בואו תיכנסו, יש הסכם טוב.

חגי קליגר: כל החוות היו בו אבל עכשיו הם לא רוצים, בואו תיכנסו והם נכנסים בפריפריה כי באמת אין להם ברירה.

חגי קליגר: חוות גדולות, חוות טובות לא נכנסו להסכם.

חגי קליגר: אורה חווה טובה, ניר העמק חווה טובה, תל מונד חוה טובה, יהודה חווה טובה - חוות מקצועיות, חוות שמקפידות לא רק ברכיבה טיפולית.

חגי קליגר: יושב פה אדם שבמשך 8 שנים קיים אצלי קורסי מדריכי רכיבה למדריכים בענף הרכיבה.

חגי קליגר: אנחנו יודעים לתת מקצועיות, אנחנו יודעים לתת בטיחות, אנחנו יודעים לתת אמינות,.

חגי קליגר: אנחנו לא מתפשרים על המדריכים, אנחנו לא מתפשרים על הקבוצות.

חגי קליגר: נכון פרץ, יש הבדל בין מחיר של מרפאה בעיסוק לבין רכיבה טיפולית כי יש שם סוס ויש שם ביטוחים שאין בריפוי בעיסוק.

חגי קליגר: צריך להפנים את זה, צריך להבין את זה, זה מחירים אחרים.

חגי קליגר: אף אחד לא לוקח 400 על טיפול.

חגי קליגר: מדברים פה על 120 שקל שזה מחירים כוללי מע"מ.

חגי קליגר: אז על מה אתה מדבר איתנו?

חגי קליגר: מי לוקח 140?

חגי קליגר: יהודה יחליט אם המחיר שאתם מציעים לו אם להיכנס או לא.

חגי קליגר: יכול להיות שיש לו מספיק קהל גם בלי המטופלים שלכם, זה בסדר אבל צריך לזכור את העניין הזה ואתם לא פועלים בהגינות לסיים את העניין.

אורה דניאלי: יש לי שאלה לשאול אותך מנכ"ל קופת חולים.

אורה דניאלי: האם ילדים שרוצים להיכנס עכשיו עד דצמבר לרכיבה טיפולית שהרופא שלהם בחבל תענך שלח לי אתמול מכתב הפנייה לילד לרכיבה טיפולית, אם אני יכולה לקבל אותו או לא.

אורה דניאלי: כי אני הבנתי שאתם ממשיכים רק עד דצמבר עם אלה שכבר חתמו.

אורה דניאלי: ואז אמרתי לאמא שלו, אני מאוד מצטערת אבל החברה שלי הולכת ומתייבשת כי אני לא יכולה להכניס חדשים והוותיקים יצאו בקיץ כי ההורים צריכים לשלם גם לי וגם לקייטנות וגם לביבי סיטר, תתקשרי למושלם ותשאלי.

אורה דניאלי: הבוקר התקשרה אלי אותה אמא ואמרה לי: קיבלתי אישור שאשלם לך 120 שקל כי זה מה שאתם גובים עכשיו בחווה ואני אקבל עד 92 שקלים החזר, 75%.

אורה דניאלי: אז אמרתי לה, תצאי יותר טוב מאשר עם רותם כי יצא לך 30 שקלים לשלם ולא 40 כמו קודם.

אורה דניאלי: ואת זה אמרו לה בכללית מושלם.

אורה דניאלי: אני רוצה לדעת אם את החדשים אני יכולה לקבל עד דצמבר או לא?

פרץ גוזה: אני רוצה לקוות ולהאמין שנגמור את קביעת הקריטריונים וקביעת החוזים מהר כדי שנוכל להכניס ילדים חדשים לטיפולים.

אורה דניאלי: כרגע אמרו לאותה אמא טעות?

פרץ גוזה: כן.

אורה דניאלי: מה עושה אותה אמא שקיבלתי?

פרץ גוזה: היא תחכה שבועיים.

אורה דניאלי: אבל היא שילמה והיא לא תקבל עכשיו את ההחזר.

סופה לנדבר: משפט אחרון, בבקשה.

שרון יפה-בלדר: אני באמת חושבת שהרכיבה הטיפולית מתקדמת.

שרון יפה-בלדר: אנחנו עובדים עם כללית מושלם הרבה שנים.

שרון יפה-בלדר: כולנו יד ביד צריכים לקדם את הענף.

שרון יפה-בלדר: הייתי רוצה שכולם ייכנסו וידחפו את התחום.

יהודה דוידוביץ: את נמצאת בישיבה הזאת בזכות זה שהתארגנו והרמנו את הנושא.

שרון יפה-בלדר: אני נמצאת בזכות זה שחתמנו - - -

יהודה דוידוביץ: את לא נמצאת פה בזכות הפעילות שלך.

סופה לנדבר: אני רוצה לסכם.

סופה לנדבר: ראשית אני מבקשת מקופת חולים כללית לא לפסול אף חווה ולהיפגש עם כולם ולהגיע איתם להסכמים.

פרץ גוזה: אנחנו לא פוסלים אף אחד.

סופה לנדבר: לא יכול להיות שאדם נמצא במילואים ואתם אומרים לו שהוא מצא תירוץ לא להיפגש.

יגאל הקסלמן: קבענו איתו פגישה, ביום הפגישה התקשרנו רק בכדי לוודא איפה אנחנו פוגשים אותו אז הוא ענה לנו בטרוניה על זה שאנחנו מתקשרים אליו בכלל ולא התנצל על כך שהוא לא נמצא.

חגי קליגר: אתה דיברת איתי?

יגאל הקסלמן: ליאת דיברה איתך.

חגי קליגר: אז אל תגיד שדיברתי בטרוניה.

חגי קליגר: התנצלתי בפני ליאת 10 פעמים על זה שכשתיאמתי איתה לא לקחתי מספר טלפון, אל תהיה חצוף.

סופה לנדבר: אני מבקשת שתקבעו בדחיפות פגישה חוזרת ותהיו בקשר.

סופה לנדבר: הוועדה לפניות הציבור מבקשת לקבל את ההמלצות של הוועדה של קופת חולים כללית.

סופה לנדבר: אנחנו רוצים לקבוע זמן.

סופה לנדבר: כמה זמן אתם צריכים כדי לסיים את הוועדה?

פרץ גוזה: שבועיים שלושה.

אורה דניאלי: של הקריטריונים או של התשלום?

סופה לנדבר: של הקריטריונים והתשלום.

סופה לנדבר: אנחנו ממליצים לכם להכין לנו את ההמלצות של החוק שנתרגם אותו לשפת החוק במדינת ישראל ובכנסת ישראל ונתחיל ביחד אתכם לקדם את החקיקה הזאת.

סופה לנדבר: תחשבו יחד מה אתם צריכים ואיך אתם חושבים בגלל שאני ממש לא מקצועית בסיפור הזה אבל אנחנו מוכנים לשרת אתכם להיות אתכם ויחד עם קופת החולים ועם החוות.

סופה לנדבר: אני חושבת שהחוק הזה צריך להסדיר דברים רבים וטוב שאנחנו מעלים את זה עכשיו.

חגי קליגר: חברת הכנסת לנדבר, אני רק רוצה להציע הצעה, צריך לבדוק איך זה מתחבר גם לחוק הספורט.

חגי קליגר: קיים חוק הספורט וצריך לראות איך זה מתחבר כי יש שם כל מיני דברים שאולי כן ולא קשורים.

סופה לנדבר: בסדר, אני פשוט מבקשת שתשבו ביחד.

סופה לנדבר: אני לא מקצועית בסיפור הזה ולכן החובה עליכם להכין את הדברים המקצועיים שאנחנו נתרגם אחר כך ביחד לחקיקה.

סופה לנדבר: אני מבקשת מקופת חולים כללית להיפגש עם כל החוות שרוצות להיכנס לתחום או רוצות להיות אתכם בקשר ולהיות מוסדרים בחוזים של קופת חולים כללית.

סופה לנדבר: אני לא יכולה להתחייב עכשיו על תאריך מדויק אבל נעשה בפגרה פגישה נוספת כדי שנסדיר את כל הדברים ושכולם תצאו מרוצים.

סופה לנדבר: ייתכן שנקבע את הישיבה בתל אביב.

סופה לנדבר: אני מבטיחה שנעשה את המפגש הבא כנראה עד תחילת שנת הלימודים.

סופה לנדבר: כדי שהסיפור יקדם את הנושא.

אורה דניאלי: יש איזו אפשרות שבכל אופן מישהו ייקח על עצמו לבדוק את נפילתנו עם רותם מדיקל ולא יגידו ככה, עם הידיים למעלה, זה לא מעניין אותנו.

אורה דניאלי: זה נשמע בלתי אפשרי.

סופה לנדבר: אני רוצה להסביר.

סופה לנדבר: אנחנו נכנסנו לסיפור די מאוחר עבורנו.

סופה לנדבר: הוועדה בכנסת וגם חברי כנסת לא נכנסים לסיפור אם הוא נמצא בבית משפט.

סופה לנדבר: אנחנו לא יכולים להיכנס לזה כי בזמן שבית משפט קבע אתם צריכים להגיע לעליון כנראה או משהו אחר.

יהודה דוידוביץ: ואחרי שמסתיים הטיפול המשפטי?

סופה לנדבר: לפי החוק לא נוכל להתערב.

סופה לנדבר: תודה לכם וחופשה נעימה, הישיבה נעולה.